12. ข้อมูลอื่นที่เกี่ยวข้อง

12.1 ด้านระบบข้อมูลสารสนเทศ

บริษัทฯตระหนักถึงความสำคัญทางด้านเทคโนโลยีสารสนเทศ
จึงได้กำหนดแผนเชิงบูรณาการในด้านต่างๆ เพื่อเพิ่มศักยภาพให้พร้อม
และรองรับต่อการเปลี่ยนแปลงของธุรกิจและเทคโนโลยีในอนาคต โดยมีองค์ประกอบที่สำคัญดังนี้

1)  พัฒนาระบบโครงสร้างพื้นฐานด้านระบบสารสนเทศการบริหาร ได้แก่ ระบบฐานข้อมูล
    ระบบสื่อสาร ให้มีประสิทธิภาพ และความปลอดภัยในการเข้าถึงข้อมูลเพื่อนำไปใช้งาน

2)  พัฒนาศูนย์กลางการจัดเก็บข้อมูลขององค์กร ให้มีความเป็นอิสระต่อระบบงาน
    และมีความรวดเร็วในการเรียกใช้ เพื่อสนับสนุนข้อมูลให้ทันต่อการวิเคราะห์และตัดสินใจ

3)  ปรับปรุงพร้อมทั้งขยายระบบงานเทคโนโลยีสารสนเทศด้านธุรกิจเครือข่ายให้รองรับการใช้งานได้ทั้งภายในประเทศและต่างประเทศ
    มีความรวดเร็วและมีประสิทธิภาพ เพื่อตอบสนองต่อการใช้งานและสร้างความพึงพอใจแก่ลูกค้า

4)  พัฒนาระบบเอกสารอิเล็กทรอนิกส์ (E-Document)
    เพื่อการสื่อสารทั้งภายในและภายนอกองค์กร ให้เกิดความรวดเร็วและชัดเจน
    โดยสามารถติดตามสถานะของงานเพื่อลดค่าใช้จ่ายที่เกี่ยวข้องโดยรวม

5)  ขยายการใช้งานเทคโนโลยีสารสนเทศด้านระบบ Barcode สำหรับระบบ Supply Chain/
    Logistics ให้ครอบคลุมทุกสาขาโรงงาน

6)  พัฒนาระบบการเฝ้าติดตามกระบวนการผลิต เพื่อเพิ่มประสิทธิภาพในการสอบกลับ
    และวางแผนการใช้พลังงานให้เหมาะสม

7)  พัฒนาบุคลากรในฝ่ายเทคโนโลยีสารสนเทศ รวมถึงผู้ใช้งาน ให้พร้อมทางด้านการสื่อสาร
    และเทคโนโลยีใหม่ๆ ในอนาคต

12.2 นโยบายและมาตรการอนุรักษ์พลังงาน

บริษัทฯมีความมุ่งมั่นและใส่ใจกับคุณค่าของพลังงาน และดำเนินการตามมาตรการต่างๆ
ทั้งในส่วนของโรงงานและสำนักงานอย่างต่อเนื่อง
โดยรณรงค์ให้พนักงานทุกระดับชั้นในองค์กรเห็นคุณค่าของพลังงานและประหยัดพลังงานในบริษัทฯ
นอกจากนี้
บริษัทฯยังส่งเสริมให้พนักงานทุกระดับร่วมแสดงความคิดเห็นและเสนอแนะเกี่ยวกับข้อบกพร่องหรือจุดที่อาจก่อให้เกิดการสูญเสียพลังงานโดยไม่เกิดประโยชน์เพื่อทำการแก้ไข
ตลอดจนการทำกิจกรรมด้านการอนุรักษ์พลังงานร่วมกัน
ทั้งนี้เพื่อก่อให้เกิดการอนุรักษ์พลังงานอย่างยั่งยืนโดยมีส่วนร่วมจากทุกหน่วยงานในองค์กร
ซึ่งนอกจากจะเป็นการคำนึงถึงประโยชน์ในด้านการลดต้นทุนและค่าใช้จ่ายด้านพลังงานของบริษัทฯแล้ว
ยังเป็นการคำนึงถึงประโยชน์ของส่วนรวมและประเทศชาติอีกด้วย

ด้านการผลิต
บริษัทฯมีการลงทุนในเครื่องจักรใหม่ที่มีประสิทธิภาพในการผลิตสูงและประหยัดพลังงานเพื่อทดแทนเครื่องจักรเก่าที่เริ่มเสื่อมสภาพและสิ้นเปลืองพลังงานมากตามความเหมาะสมและความจำเป็น
ควบคู่กับการนำนวัตกรรมใหม่ที่ทันสมัยมาใช้ในกระบวนการผลิต ซึ่งจะช่วยเพิ่มผลผลิต
ลดการใช้วัตถุดิบ และทำให้บริษัทฯมีอัตราการใช้พลังงานต่อน้ำหนักสินค้าที่ผลิตลดลง

บริษัทฯได้ร่วมทำกิจกรรมด้านการอนุรักษ์พลังงานกับบุคคลภายนอก ได้แก่
การเข้าร่วมโครงการขยายผลมาตรฐานการจัดการพลังงานกับกรมพัฒนาพลังงานทดแทนและอนุรักษ์พลังงาน
กระทรวงพลังงาน และการจัดโครงการสัมมนาเชิงปฏิบัติการ ในหัวข้อ
มาตรการประหยัดพลังงานในอุตสาหกรรมพลาสติก
เพื่อถ่ายทอดความรู้ให้แก่โรงงานในกลุ่มอุตสาหกรรมพลาสติก
อันเป็นการตระหนักถึงความสำคัญของการประหยัดพลังงานของบริษัทฯและคำนึงถึงผลประโยชน์ส่วนรวม
ตลอดจนเป็นการแลกเปลี่ยนความรู้และประสบการณ์

ในปี พ.ศ. 2555 บริษัทฯได้กำหนดให้โรงงานทุกสาขาจัดทำโครงการ “Srithai Energy
Conservation 2012”
เพื่อดำเนินกิจกรรมและปรับปรุงด้านการพัฒนาการจัดการพลังงานอย่างต่อเนื่อง
ซึ่งบริษัทฯได้จัดให้มีการประเมินผลอย่างจริงจังโดยคณะกรรมการที่เป็นผู้เชี่ยวชาญจากมหาวิทยาลัยเทคโนโลยีพระจอมเกล้าธนบุรี
กระทรวงพลังงาน และกระทรวงอุตสาหกรรม
เพื่อกระตุ้นการใช้พลังงานอย่างมีประสิทธิภาพตามนโยบายการประหยัดพลังงานของประเทศ
โดยบริษัทฯได้นำผลสำเร็จจากการดำเนินกิจกรรมตามโครงการดังกล่าวส่งเข้าประกวดในโครงการระดับประเทศ
และได้รับรางวัลที่เกี่ยวกับการจัดการและอนุรักษ์พลังงาน ดังนี้

1.  โรงงานสาขาอมตะนคร ชลบุรี ได้รับรางวัลดีเด่น ด้านอนุรักษ์พลังงาน
    ประเภทโรงงานควบคุม “Thailand Energy Awards 2012”
    จากกรมพัฒนาพลังงานทดแทนและอนุรักษ์พลังงาน กระทรวงพลังงาน

2.  โรงงานสาขาโคราช ได้รับรางวัลอุตสาหกรรมดีเด่น ประเภทการจัดการพลังงาน “The
    Prime Minister Industry Award 2012” จากกระทรวงอุตสาหกรรม

ซึ่งนับเป็นรางวัลอันทรงเกียรติและสร้างความภาคภูมิใจให้บริษัทฯที่จะได้พัฒนาการจัดการพลังงานภายในองค์กรสืบต่อไปอย่างยั่งยืน

12.3 ด้านความปลอดภัย อาชีวอนามัย และสภาพแวดล้อมในการทำงาน

บริษัทฯได้ดำเนินการด้านความปลอดภัย อาชีวอนามัย
และสภาพแวดล้อมในการทำงานอย่างจริงจังและต่อเนื่อง ได้แก่
การอบรมให้ความรู้แก่พนักงานตั้งแต่ก่อนเริ่มทำงาน การจัดทำคู่มือปฏิบัติงาน
การกระจายข้อมูลข่าวสารด้านความปลอดภัยอย่างทั่วถึง ตลอดจนการมีคณะกรรมการความปลอดภัย
อาชีวอนามัย และสภาพแวดล้อมในการทำงานในแต่ละโรงงาน
เพื่อร่วมกันทำงานในด้านการตรวจสอบความปลอดภัย การปรับปรุงแก้ไข และการประเมินผล

การดำเนินการดังกล่าว เพื่อให้บรรลุตามนโยบายที่บริษัทฯกำหนด
และมีความเหมาะสมกับการดำเนินธุรกิจของบริษัทฯ
ตลอดจนนำไปสู่การมีมาตรฐานในการดำเนินงานด้านความปลอดภัย อาชีวอนามัย
และสภาพแวดล้อมในการทำงานในระดับสากล
ซึ่งจะมีส่วนช่วยในการเพิ่มศักยภาพในการแข่งขันให้กับองค์กรโดยลดการสูญเสียทั้งในด้านของบุคลากร
เวลาทำงาน และผลผลิต อีกทั้งยังมีผลต่อภาพลักษณ์ที่ดีของบริษัทฯด้วย

บริษัทฯได้จัดอบรมหลักสูตร “เจ้าหน้าที่ความปลอดภัยระดับบริหาร” และ
“เจ้าหน้าที่ความปลอดภัยระดับหัวหน้างาน”
ให้แก่พนักงานในแต่ละสาขาที่เข้าข่ายตามเกณฑ์ที่กฎหมายกำหนดอย่างต่อเนื่อง
เพื่อแต่งตั้งให้เป็นเจ้าหน้าที่ความปลอดภัยในการทำงานระดับบริหารและหัวหน้างาน นอกจากนี้
โรงงานสาขาโคราชได้ผ่านการตรวจสอบและได้รับการรับรองในระบบการจัดการอาชีวอนามัยและความปลอดภัย
OHSAS 18001:2007 และมาตรฐาน มอก. หรือ TIS 18001:1999
ซึ่งการรับรองดังกล่าวมีส่วนช่วยเพิ่มความมั่นใจให้แก่ลูกค้าในกระบวนการผลิตสินค้าของบริษัทฯว่ามีความปลอดภัยในระดับมาตรฐานของกระทรวงอุตสาหกรรมและมาตรฐานสากล
ส่วนโรงงานอมตะนคร ชลบุรี
อยู่ระหว่างดำเนินการเตรียมความพร้อมสำหรับการขอรับการรับรองในระบบการจัดการอาชีวอนามัยและความปลอดภัย
OHSAS 18001:2007

12.4 ด้านสิ่งแวดล้อม

บริษัทฯตระหนักถึงความรับผิดชอบต่อสังคม และเป็นมิตรกับสิ่งแวดล้อม
โดยถือว่าเป็นหน้าที่ความรับผิดชอบโดยตรงของพนักงานทุกคน
และได้กำหนดเป็นนโยบายสิ่งแวดล้อมเพื่อใช้เป็นแนวทางในการปฏิบัติงาน ปัจจุบันโรงงานทั้ง 3
สาขา ได้แก่ โรงงานสาขาบางปู โรงงานสาขาโคราช และโรงงานสาขาอมตะนคร ชลบุรี
ได้รับใบรับรองมาตรฐานการจัดการด้านสิ่งแวดล้อม ISO 14001:2004 จาก United
Registrar of Systems (Thailand) Ltd. (URS) ในปี พ.ศ. 2550 พ.ศ. 2552 และ
พ.ศ. 2555 ตามลำดับ
ซึ่งเป็นการแสดงให้เห็นถึงการให้ความสำคัญและการจัดการด้านสิ่งแวดล้อมอย่างมีประสิทธิภาพของบริษัทฯ

นอกจากนี้ ในปี พ.ศ. 2555
โรงงานสาขาโคราชได้รับการรับรองจากกระทรวงอุตสาหกรรมว่าเป็น อุตสาหกรรมสีเขียว ระดับที่
3 ระบบสีเขียว (Green System) ซึ่งแสดงให้เห็นว่า
โรงงานสาขาโคราชมีการบริหารจัดการสิ่งแวดล้อมอย่างเป็นระบบ มีการติดตามประเมินผล
และทบทวนเพื่อการพัฒนาอย่างต่อเนื่อง

12.5 มาตรฐานในระบบการจัดการด้านคุณภาพสำหรับอุตสาหกรรมยานยนต์

โรงงานสาขาอมตะนคร ชลบุรี และโรงงานสาขาบางปู
ได้รับการรับรองระบบการจัดการด้านคุณภาพสำหรับอุตสาหกรรมยานยนต์ ISO/TS 16949:2009
ซึ่งเป็นมาตรฐานข้อกำหนดเฉพาะทางด้านเทคนิคของอุตสาหกรรมยานยนต์ซึ่งเป็นที่ยอมรับทั่วโลก
ทั้งในด้านการออกแบบ การพัฒนา การผลิต การติดตั้ง
และการบริการของผลิตภัณฑ์/บริการที่เกี่ยวกับอุตสาหกรรมยานยนต์

12.6 มาตรฐาน Good Manufacturing Practice (GMP)
หรือหลักเกณฑ์วิธีการที่ดีในการผลิตอาหาร
และมาตรฐานระบบการจัดการด้านความปลอดภัยของอาหาร (ISO 22000:2005)

เนื่องจากปัจจุบันบริษัทฯมีการผลิตและจำหน่ายผลิตภัณฑ์บรรจุภัณฑ์อาหารและเครื่องดื่ม
บริษัทฯจึงให้ความสำคัญกับกระบวนการผลิตมากยิ่งขึ้น
โดยอยู่ระหว่างดำเนินการปรับปรุงระบบการจัดการสภาวะแวดล้อมขั้นพื้นฐานของกระบวนการผลิตของโรงงาน
เพื่อยื่นขอรับใบรับรองมาตรฐาน Good Manufacturing Practice (GMP)
หรือหลักเกณฑ์วิธีการที่ดีในการผลิตอาหาร
และมาตรฐานระบบการจัดการด้านความปลอดภัยของอาหาร (Food Safety Management
System Standard) ISO 22000:2005 ภายในปี พ.ศ. 2556
ซึ่งหากบริษัทฯได้รับการรับรองทั้ง 2 ระบบดังกล่าว
ก็จะเป็นการสร้างความมั่นใจให้แก่ลูกค้าของบริษัทฯที่เป็นผู้ประกอบการอุตสาหกรรมอาหารและเครื่องดื่ม
ตลอดจนผู้บริโภคว่า สินค้าของบริษัทฯมีความปลอดภัยในระดับสากล

12.7 กิจกรรมต่างๆ

ในปี พ.ศ. 2555 บริษัทฯมีกิจกรรมที่ยังคงดำเนินการอย่างต่อเนื่องดังนี้

1) โครงการอยู่ดีมีสุข

  เป็นกิจกรรมที่รณรงค์และอบรมให้ความรู้แก่พนักงานให้ดำเนินชีวิตตามแนวพระราชดำริเศรษฐกิจพอเพียง

2) โครงการนักศึกษาฝึกประสบการณ์ระยะยาว

  เป็นกิจกรรมที่นำไปสู่การฝึกประสบการณ์ระยะยาวของนักศึกษาระดับ ปวช., ปวส.
  โดยบริษัทฯรับนักศึกษาจากวิทยาลัยอาชีวะต่างๆ ในภาคตะวันออกเฉียงเหนือ เข้าทำงาน
  และจ่ายค่าตอบแทนและสวัสดิการต่างๆ เหมือนพนักงาน

3) กิจกรรมโรงเรียนในโรงงาน

  เป็นกิจกรรมที่เกิดจากความร่วมมือกันระหว่างบริษัทฯ กระทรวงแรงงาน
  และกระทรวงศึกษาธิการ ในการจัดการศึกษาในสถานประกอบกิจการ
  เพื่อเพิ่มโอกาสทางการศึกษาให้แก่พนักงานและผู้สนใจที่อยู่ในชุมชนใกล้เคียงให้มีการศึกษาอย่างทั่วถึง
  ซึ่งบริษัทฯได้เปิดศูนย์การศึกษานอกโรงเรียนภายในโรงงานทั้ง 3 สาขา คือ สาขาบางปู
  สาขาอมตะนคร ชลบุรี และสาขาโคราช

4) โครงการแรงงานปลอดภัยและสุขภาพอนามัยดี

  บริษัทฯได้ร่วมกิจกรรมด้านความปลอดภัย อาชีวอนามัยและสุขภาพอนามัยดี
  และสิ่งแวดล้อมในการทำงาน ภายใต้โครงการแรงงานปลอดภัยและสุขภาพอนามัยดี
  ซึ่งการนิคมอุตสาหกรรมแห่งประเทศไทยร่วมกับกรมสวัสดิการและคุ้มครองแรงงาน
  กระทรวงแรงงาน เป็นผู้จัดขึ้น
  เพื่อร่วมรณรงค์และสนับสนุนให้แรงงานของบริษัทฯมีความปลอดภัยและสุขภาพอนามัยดี

5) โครงการศูนย์ฝึกอบรมศรีไทย

  บริษัทฯได้จัดตั้งศูนย์ฝึกอบรมศรีไทยที่โรงงานสาขาโคราช (Training Center)
  เพื่อส่งเสริมให้พนักงานโดยเฉพาะพนักงานด้านการผลิตได้เรียนรู้และพัฒนาทักษะก่อนปฏิบัติงานจริง
  ซึ่งบริษัทฯได้จัดสถานที่ตามลักษณะของงานโดยแยกเป็นห้องบรรยาย ห้องคอมพิวเตอร์
  ห้องฝึกก่อนปฏิบัติ (Pre-skill Shop) และห้องฝึกปฏิบัติ (Skill Shop)

  สำหรับพนักงานต่างด้าว นอกเหนือจากการดำเนินการข้างต้นแล้ว
  บริษัทฯได้จัดให้มีการเรียนการสอนภาษาไทยเพิ่มเติมเพื่อให้สามารถใช้ในการติดต่อสื่อสารและปฏิบัติงานได้

6) โครงการโรงงานสีขาว

  บริษัทฯได้รณรงค์และจัดกิจกรรมเฝ้าระวังด้านยาเสพติดในสถานประกอบการ
  โดยติดต่อเจ้าหน้าที่จากภาครัฐเข้ามาทำการสุ่มตรวจหายาเสพติดให้กับพนักงานทั้ง
  แรงงานไทยและแรงงานต่างด้าว ตลอดจนรณรงค์ให้พนักงานตระหนักถึงพิษภัยของยาเสพติด

12.8 รางวัลต่างๆ ที่ได้รับในปี พ.ศ. 2555

1) ใบรับรองตราสัญลักษณ์คุณภาพ (Thailand Trust Mark)

  เมื่อวันที่ 18 มกราคม พ.ศ. 2555 บริษัทฯได้รับใบรับรองตราสัญลักษณ์คุณภาพ (Thailand
  Trust Mark) จากกรมส่งเสริมการส่งออก กระทรวงพาณิชย์
  ซึ่งเป็นการมอบให้แก่ตัวแทนผู้ส่งออกสินค้าไทยที่รักษาคุณภาพ
  และสร้างความเชื่อมั่นให้เกิดขึ้นในใจของผู้ซื้อและผู้บริโภคในตลาดโลก

2) รางวัลทูบีนัมเบอร์วันในสถานประกอบการระดับประเทศ

  เมื่อวันที่ 15 กรกฎาคม พ.ศ. 2555
  โรงงานสาขาโคราชได้รับรางวัลทูบีนัมเบอร์วันในสถานประกอบการระดับประเทศ
  ประเภทสถานประกอบกิจการขนาดใหญ่ ที่รักษามาตรฐานพร้อมเป็นต้นแบบระดับเงิน ปีที่ 3
  จากทูลกระหม่อมหญิงอุบลรัตนราชกัญญาสิริวัฒนาพรรณวดี
  เนื่องจากเป็นสถานประกอบการที่รณรงค์และทำกิจกรรมต่อต้านยาเสพติดทั้งในสถานประกอบการและชุมชนใกล้เคียงอย่างต่อเนื่อง
  บริษัทฯได้รับรางวัลในลักษณะดังกล่าวติดต่อกันหลายปี

  3) รางวัลจากการเข้าร่วมโครงการนำแนวคิดดัชนีชี้วัดประสิทธิภาพเชิงเศรษฐนิเวศ
  (Eco-Efficiency Indicator)

  เมื่อวันที่ 13 กันยายน พ.ศ. 2555
  โรงงานสาขาบางปูได้รับโล่การเข้าร่วมเป็นโรงงานนำร่องในโครงการนำแนวคิดดัชนีชี้วัดประสิทธิภาพเชิงเศรษฐนิเวศ
  (Eco-Efficiency Indicator) จากการนิคมอุตสาหกรรมแห่งประเทศไทย

  4) รางวัลเชิดชูเกียรติสถานประกอบการดีเด่นด้านแรงงานสัมพันธ์และสวัสดิการแรงงาน

  เมื่อวันที่ 14 กันยายน พ.ศ. 2555
  บริษัทฯได้รับรางวัลเชิดชูเกียรติสถานประกอบกิจการดีเด่นด้านแรงงานสัมพันธ์และสวัสดิการแรงงาน
  จากกรมสวัสดิการและคุ้มครองแรงงาน กระทรวงแรงงาน
  ซึ่งรางวัลดังกล่าวมีเกณฑ์การพิจารณาการดำเนินงานของสถานประกอบการจากข้อมูล 3 ส่วน
  ได้แก่ ข้อมูลสถานประกอบการ ข้อมูลด้านแรงงานสัมพันธ์ และข้อมูลด้านสวัสดิการแรงงาน

  5) รางวัลสถานประกอบกิจการดีเด่นด้านการส่งเสริมการพัฒนาฝีมือแรงงาน ประจำปี 2554

  เมื่อวันที่ 28 กันยายน พ.ศ. 2555
  โรงงานสาขาโคราชได้รับรางวัลสถานประกอบกิจการดีเด่นด้านการส่งเสริมการพัฒนาฝีมือแรงงาน
  ประจำปี 2554 จากกรมพัฒนาฝีมือแรงงาน กระทรวงแรงงาน